Die Nederlandse weergawe van Wikipedia is op 19 Junie 2001 begin en is sedert Januarie 2016 die vyfde grootste weergawe van hierdie aanlynensiklopedie gemeet aan die aantal artikels (tans 2 080 294) wat dit bevat, na die Engelse, Sweedse, Cebuano en Duitse Wikipedias. Op 27 Januarie 2005 verskyn die 50 000ste artikel en nog dieselfde jaar, op 14 Oktober word die mylpaal van 100 000 artikels bereik. Op 24 Mei 2006 word die 200 000ste artikel gepubliseer en op 26 Desember 2006 word die grens van 250 000 artikels verbygesteek. Die mylpaal van 300 000 artikels word op 29 Mei 2007 bereik. Op 30 November 2008 word die 500 000ste artikel bygevoeg, en op 11 Desember 2011 bereik die Nederlandse Wikipedia die mylpaal van 1 000 000 artikels. In April 2013 steek die Nederlandse Wikipedia ook 1 500 000 artikels verby, nadat die Nederlandssprekendes se Wikipedia 'n maand vroeër groter as die Franse Wikipedia geword het. Uit die hele Wikipedia-projek se soektogte maak die Nederlandse Wikipedia 1,2% uit.